Rebecca Heineman

**Rebecca «Burger Becky» Ann Heineman** (1963–2025) var en amerikansk videospilldesigner og programmerer som var med på å utvikle over 250 videospill. Hun var med på å grunnlegge Interplay Productions, Logicware, Contraband Entertainment og Olde Sküül, og var administrerende direktør i Olde Sküül fra 2013.

## Liv og virke
Rebecca Ann Heineman (født William «Burger Bill» Salvador Heineman) ble født og var oppvokst i Whittier i California. I oppveksten hadde Heineman ikke råd til kjøpe seg spill til Atari 2600-konsollen sin; løsningen ble å piratkopiere dem, og Heineman skaffet seg dermed en stor spillsamling. Etter hvert nøyet hun seg ikke bare med å kopiere til seg spill, men ville også vite hvordan spillene fungerte, og lærte seg dermed å dekonstruere spillkoden for å se hvordan de var bygd opp. I 1980 dro Heineman og en venn til Los Angeles for å delta i en lokal *[[Space Invaders]]*-turnering. Hun hadde lave forventninger til egen innsats, men vant turneringen. Senere samme år vant hun turneringen i New York. Disse to seirene har ført til at Heineman har blitt ansett som den første videospillturneringsvinneren.

Rundt 2003 fikk Heineman diagnosen kjønnsdysfori og gikk deretter over til å leve som kvinne. Hun endret fornavnene sine til Rebecca Ann. Etter det levde hun som lesbisk og var gift med Jennell Jaquays som døde i 2024.

Siden 2011 var hun en del av rådgivningskomiteen til Video Game History Museum og satt i styret for LHBTQ+-organisasjonen GLAAD. I 2017 ble hun innført i International Video Game Hall of Fame.

Hun skrev også *Sailor Ranko*, en fanfiction-tegneserie basert på *[[Sailor Moon]]*, som har vunnet flere priser.

I oktober 2025 ble hun diagnostisert med en agressiv form for kreft. Rebecca Heineman døde 17. november samme år, 62 år gammel. Heineman hadde fem barn.

### Karriere
Etter å ha vunnet turneringene i Los Angeles og New York, ble Heineman tilbudt en jobb i *[[Electronic Games]]* samt et oppdrag som konsulent for et bokprosjekt med tittelen *How to Master Video Games*. På denne tiden nevnte hun til et tidsskrift at hun hadde lært seg å dekonstruere Atari 2600-spill, og det førte til at det ble satt opp et møte mellom Heineman og eierne av spillutgiveren Avalon Hill, der hun på stedet ble ansatt som programmerer. Hun var da 16 år gammel, og i stedet for å fortsette på videregående skole flyttet hun til den andre siden av USA for å tiltre sin nye jobb. Ved Avalon Hill skrev hun en manual til selskapets programmeringsteam, spillmotoren som de brukte, og kodebasen som var i bruk til flere prosjekter der, i tillegg til sitt første spill, *London Blitz*, før hun forlot selskapet.

Heineman dro tilbake til California for å arbeide for en annen videospillutvikler, Boone Corporation. Her programmerte hun spillene *[[Chuck Norris Superkicks]]* og *[[Robin Hood (videospill)|Robin Hood]]* og lærte seg å programmere på Commodore VIC-20, Commodore 64, Apple II og på PC, i tillegg til at hun ble mer kjent med maskinvaren som sto bak spillene og videospilldesign. Boone Corporation la opp i 1983, så Heineman, sammen med Brian Fargo, Jay Patel og Troy Worrell grunnla Interplay Productions. Heineman var hovedprogrammerer for selskapet og arbeidet på *[[Wasteland]]*, *[[The Bard's Tale]]*, *[[Another World (videospill)|Another World]]* i tillegg til Mac OS- og 3DO-versjonene av *[[Wolfenstein 3D]]*.

Heineman fortsatte arbeidet sitt med *[[The Bard's Tale III: Thief of Fate]]*, *[[Dragon Wars]]*, *[[Tass Times in Tonetown]]*, *[[Borrowed Time]]*, *[[Mindshadow (videospill)|Mindshadow]]* og *[[The Tracer Sanction]]*, blant andre spill utviklet for Interplay. Etter hvert som selskapet vokste til over 500 ansatte, ønsket Heineman å heller arbeide i mindre grupper som hun hadde gjort før, så hun forlot Interplay i 1995 og var medgrunnlegger til selskapet Logicware, hvor hun var teknisk direktør og hovedprogrammerer. I tillegg til å ha vært med på å utvikle selskapets nye spill, overså hun også arbeidet selskapet drev med for å portere spill til andre plattformer, blant annet *Another World*, *[[Shattered Steel]]*, *[[Jazz Jackrabbit 2]]* og en kanselert Mac OS-versjon av *[[Half-Life]]*.

I 1999 grunnla hun Contraband Entertainment, som hun var administrerende direktør i. Noen av prosjektene som Heineman ledet i dette selskapet var utviklingen av *[[Myth III: The Wolf Age]]*, *[[Activision Anthology]]*, Mac OS-versjonene av *[[Aliens Versus Predator]]*, *[[Baldur's Gate II]]* og *[[Heroes of Might and Magic IV]]*. I løpet av denne perioden var hun også konsulent for flere andre selskaper. Hun var blant annet konsulent for Electronic Arts, var med på å oppgradere spillmotorkode for Barking Lizards Technologies og Ubisoft, optimaliserte kode for Sensory Sweep Studios, var programvarearkitekt for Bloomberg LP og Amazon, trente Microsofts utviklingsstudioer i å utvikle for Xbox 360, i tillegg til at hun har arbeidet på operativsystemkjernen til PlayStation Portable og PlayStation 4 for Sony. Mens hun arbeidet i Amazon som programvarearkitekt representerte hun også transkjønnede i Amazons LHBTQ+-gruppe, som ble kalt «Glamazon».

Contraband la opp i 2013, og Heineman grunnla deretter det nye selskapet Olde Sküül, sammen med Jennell Jaquays, Maurine Starkey og Susan Manley. Heineman ble selskapets administrerende direktør.
## Ludografi
* *[[Chuck Norris Superkicks]]* (1984)
* *[[The Bard's Tale]]* (1985)
* *[[Borrowed Time (videospill)|Borrowed Time]]* (1985)
* *[[Racing Destruction Set]]* (1986, Atari 8-bit-versjonen)
* *[[Tass Times in Tonetown]]* (1986)
* *[[Wasteland]]* (1988)
* *[[The Bard's Tale III: Thief of Fate]]* (1988)
* *[[Neuromancer (videospill)|Neuromancer]]* (1988)
* *[[Battle Chess]]* (1988)
* *[[Crystal Quest]]* (1989, Apple IIgs-versjonen)
* *[[Dragon Wars]]* (1989)
* *[[Track Meet]]* (1991)
* *[[RPM Racing]]* (1991)
* *[[Another World (videospill)|Another World]]* (1992, SNES-versjonen)
* *[[Rescue Rover]]* (1993, Apple IIgs-versjonen)
* *[[Ultima I: The First Age of Darkness]]* (1994, Apple IIgs-versjonen)
* *[[Wolfenstein 3D]]* (1995, Mac OS- og 3DO-versjonene)
* **' (1995)
* ''[[Killing Time (videospill)|Killing Time]]'' (1996)
* ''[[Doom (1993)|Doom]]'' (1996, 3DO-versjonen)
* ''[[Shattered Steel]]'' (1996)
* ''Defiance'' (1997)
* ''[[Tempest 2000]]'' (1998, Mac-versjonen)
* ''Remington Top Shot'' (1998)
* ''[[Jazz Jackrabbit 2]]'' (1999, Mac-versjonen)
* ''[[Quake II]]'' (1999, Mac-versjonen)
* ''[[Bugdom]]'' (1999)
* ''[[Myth III: The Wolf Age]]'' (2001)
* ''[[Baldur's Gate II: Shadows of Amn]]'' (2001, Mac-versjonen)
* ''[[Aliens Versus Predator]]'' (2001, Mac-versjonen)
* ''[[Nanosaur|Nanosaur Extreme]]'' (2002)
* ''[[Icewind Dale (videospill)|Icewind Dale]]'' (2002, Mac-versjonen)
* ''[[Hexen II]]'' (2002, Mac-versjonen)
* ''[[Heroes of Might and Magic IV]]'' (2002)
* ''[[Activision Anthology]]'' (2002)
* ''[[Medal of Honor: Rising Sun]]'' (2003)
* ''[[Medal of Honor: Pacific Assault]]'' (2004)
* **' (2004)
* *[[Medal of Honor: European Assault]]* (2005)
* *[[Command & Conquer 3: Tiberium Wars]]* (2007)

## Referanser


## Eksterne lenker
* 
*